Cathrine bitt av rev på besøk: – Jeg ble veldig overrasket
For etter å ha spurt reven, som var på besøk hos faren i Rogne i Valdres , om den ønsket mat, kom den nærmere og nærmere. En rev som for øvrig tidligere har vært innom huset og romstert på sko og diverse. Til slutt var ikke reven mange centimeterne unna Cathrine, som bare sekunder i forveien spurte samboeren Adrian om den var farlig. «Nei», var svaret kontant. Sett denne? Snakk om revestrek! Da var det ingen overraskelse at hun ble rimelig sjokkert da reven plutselig tok et solid jafs av foten. – Det var absolutt ikke forventet, nei. Jeg kom nesten i sjokk. Jeg ble veldig overrasket, sier Cathrine Lynne til VG søndag kveld. Saken ble først omtalt i Oppland Arbeiderblad . Hun forteller videre at reven ikke flyttet på seg etter at den beit henne i foten. Den ble bare stående og stirre: – Vi har en liten datter, og det sto en pose med bleier utenfor. Jeg tok posen med bleiene og kastet den mot reven, men den brydde seg ikke. Jeg ropte også på den, men den sto bare og så på meg. Etter hvert gikk vi inn – så forsvant den etter hvert.En liten stund etter at Lynne ble bitt, tok hun turen på legevakten. – Det var et minimalt sår, men det hadde gått hull på foten. Jeg tok stivkrampesprøyte, men det gjorde ikke så vondt. Jeg har et lite plaster nå, men ellers går det helt fint. Hun forsikrer likevel om at hverken bittet eller sprøyten gjorde noe voldsomt vondt. – Jeg klarer å gå på foten og det går helt fint med meg. Det kom bare veldig som et sjokk på meg, at den skulle bite.
Cathrine Lynne (25) hadde nok ikke et revebitt i foten på planen for søndagen da hun besøkte faren i Valdres. Hun ble sjokkert da den besøkende plutselig jafset til.